钦定古今图书集成/理学汇编/学行典/第082卷 > 晋书阮种传 > 《问经化之务》
## 钦定古今图书集成/理学汇编/学行典/第082卷 > 晋书阮种传 > 《问经化之务》

对曰：“夫王道之本，经国之务，必先之以礼义而致人
于廉耻。礼义立则君子轨道而让于善；廉耻立则小
人谨行而不淫于制度。赏以劝其能，威以惩其废，此
先王所以保乂定功，化洽黎元，而勋业长世也。故上
有克让之风，则下有不争之俗；朝有矜节之士，则野
无贪冒之人。夫廉耻之于政，犹树艺之有丰壤，良岁”
之有膏泽，其生物必油然茂矣。若廉耻不存，而惟刑
是御，则风俗雕敝，人失其性，锥刀之末，皆有争心，虽
峻刑严辟，犹不胜矣。其于政也，如农者之殖硗野，旱
年之望丰穑，必不几矣。此三代所以享德长久，风醇
俗美，皆数百年保天之禄，而秦二世而弊者，盖其所
由之涂殊也。